Manjow

Manjow ( Mönau) je wjes ;  w sakskim wokrjesu Zhorjelc, kotraž słuša k Hamorskej gmejnje. Leži 136 m nad mórskej hładźinu.

 Geografija 
Manjow a susodna Rudej ležitej wosrjedź hornjołužiskeje holanskeje a hatoweje krajiny při puću mjez Delnim Wujězdom a Minakałom. We wokolinje nadeńdźe so wjele rybjacych hatow.

Susodne wsy su Lěskej na juhowuchodźe, Rudej na zapadźe a Delni Wujězd na sewjeru.

 Stawizny 
Prěnje historiske naspomnjenje jako Maynaw pochadźa z lěta 1394. Ležownostne knjejstwo wukonješe přez lětstotki ryćerkubło we wsy samej, kotrež wobhospodarješe tež wudwór w susodnej Rudeji. Cyrkwinsce słušeštej wobě wjesce hač do lěta 1823 do Minakałskeje ewangelskeje wosady a wot toho časa do Delnjeho Wujězda.

Po Wienskim kongresu lěta 1815 přińdźe Manjow kaž cyły sewjer Hornjeje Łužicy k Pruskej, susodny Komorow wosta pak sakski. Hranica běžeše hač do lěta 1945 južnje wsy přez Komorowske haty.

Hač do lěta 1994 běše Manjow samostatna gmejna, do kotrejež słušeše wot 1938 tež Rudej.

 Wobydlerstwo 
We 1880tych lětach měješe Manjow po Arnošta Mukowej statistice 139 wobydlerjow, z nich 132 Serbow (95 %) a sedmjo Němcy, při čimž tež wšitcy Němcy serbsce móžachu. Arnošt Černik zwěsći 1956 serbskorěčny podźěl wobydlerstwa wot hišće 82 %. Ewangelscy Manjowčenjo słušeja do Wujězdźanskeje wosady.

 Hlej tež 
 Kulturne pomniki w Manjowje

 Literatura 


 Žórła 

 Wotkaz 

Kategorija:Hamor
Kategorija:Sydlišćo w Hornjej Łužicy
Kategorija:Sydlišćo w Zhorjelskim wokrjesu
Kategorija:Sydlišćo w serbskim sydlenskim rumje
Kategorija:Biosferowy rezerwat Hornjołužiska hola a haty
Kategorija:Prěnje naspomnjenje 1394